Predkladacia správa

Na základe bodu 2), prílohy č.6 k uzneseniu vlády Slovenskej republiky číslo 974/2003 k návrhu štátneho rozpočtu na rok 2004 je potrebný súhlas vlády Slovenskej republiky na začatie stavieb realizovaných z prostriedkov štátneho rozpočtu, ktorých obstarávacia cena je 100 mil. Sk a viac. 

	 V rozpočte  kapitoly Ministerstva spravodlivosti SR na rok 2004 je v rámci programov zaradený aj prvok 06X0206 Špeciálny súd. Na rok 2004 je v tomto prvku rozpočtovaných 54 750 tis. Sk kapitálových výdavkov. Tieto prostriedky sú určené tak na obstaranie strojov a zariadení, vozidiel, výpočtovej techniky, kancelárskych zariadení a pod., tak aj na realizáciu projektových prác a stavebnej rekonštrukcie a technického zhodnotenia objektu, ktorý bude určený ako sídlo Špeciálneho súdu  a Úradu špeciálnej  prokuratúry.

	Vzhľadom na to, že predpokladaný rozpočtový náklad je vyšší ako 100 mil. Sk, je potrebný na začatie stavby súhlas vlády SR. Finančné prostriedky na realizáciu budú zabezpečené presunom v rámci rozpočtu civilnej časti kapitoly Ministerstva spravodlivosti SR na rok 2004 resp. dokončenie v rámci rozpočtu na rok 2005. Sídlo uvedených inštitúcií bude v Pezinku na Suvorovovej ulici (bývalé Holubyho kasárne) a predpokladaná obstarávacia cena projektových a stavebných prác je 185 400 tis. Sk.
	Vzhľadom na to, že ide o neplánovanú stavebnú akciu o realizácii ktorej bolo rozhodnuté až  v  etape prípravy  zákona o   Špeciálnom súde  a Úrade špeciálnej prokuratúry, nebolo možné túto zaradiť do Rozvojového programu verejných prác rezortu MS SR.